Fenomen ostajanja kod kuće
U Americi zabilježen neočekivani pad migracije iz države u državu, što su istraživači nazvali "fenomenom ostajanja kod kuće".
Recesija i veliki pad na tržištu kuća su u Sjedinjenim Državama uzrokovali da mnogi Amerikanci krenu u potragu za poslom i potraže jeftinije mjesto za život. Ali, nakon recesije, istraživači sa Univerziteta Californija kažu da je zabilježen neočekivani pad u migraciji iz države u državu. Oni su to nazvali "fenomenom ostajanja kod kuće". Od soba do kuhinje, svaki dio porodičnog života treba upakovati i krenuti: "To je uzbudjujuće, radujem se da tamo idemo, to je nova avantura", kaže Taki Pappas, stanovnik Kalifornije. Njegova četveročlana porodica seli u Texas. Nakon što je proveo 6 mjeseci bez posla, nedavno je dobio ponudu u Austinu u Texasu. Njegova supruga Mabyn kaže da su kuće u Texasu za 50 procenata jeftinije nego u Kaliforniji: "Najveća je stvar u tome, iako nećemo odmah kupovati, da u Austinu možemo priuštiti da kupimo kuću, što u Kaliforniji nismo mogli." "Texas nema ni državni porez, pa i to pomaže", dadje Taki. Porodica Pappas nije jedina koja zbog ekonomije napušta Kaliforniju, koja trenutno ima najveću stopu nezaposlenosti u Sjedinjenim Državama. Michael Stoll na Univerzitetu Californija u Los Angelesu proučava migraciju unutar Sjedinjenih Država: "Ljudi koji su duže bez posla, a sada je trajanje nezapsolenosti duže nego je bilo u prošlosti, idu u potragu za poslom." Posljednji popis stanovništva je pokazao da se od 2007. do 2009. više od dva miliona ljudi iselilo iz Kalifornije, inače najnaseljenije države u Americi. To je bilo vrijeme opadanja ekonomije i velikog pada na tržištu kuća. Najčešća destinacija bila je druga najnaseljenija američka savezna država - Texas. Ros DeVol je direktor za ekonomska istraživanja na Institutu Milken: "Texas ima energiju, ima naftu, prirodni plin, i dobro je prošao kroz recesiju. Texas, takodjer, mnogo izvozi u Mexico koji nije tako jako pogodjen recesijom." Blizu 12 procenata onih koji su napustili Kaliforniju došli su u Texas. U isto vrijeme iz Texasa se iselilo više od milion ljudi. "Od svih mjesta u koja su se od 2007. iselili teksašani, Kalifornija je na prvom mjestu", kaže Stoll. Više od 10 procenata onih koji su napustili Texas došli su u Kaliforniju. Michael Stoll kaže da je Kalifornija imala pad u gradjevinarstvu i na tržištu kuća, ali da bilježi porast u oblasti tehnologije i proizvodnje. Ali, Rose DeVol iz Instituta Milken smatra da Californija možda gubi neke poslove zbog birokratskih prepreka: "Da dobijete dozvolu da gradite novi tržišni centar u Texasu može trajati tri do četiri mjeseca, dok to u Kaliforniji može trajati i tri godine." DeVol kaže da bi to moglo uticati da neke kalifornijske kompanije širenje svog posla potraže u drugim državama kao što je Texas: "Apple je prije godinu dana za svoj iPad angažovao dostavljača u Austinu sa 100 uposlenih i kažu da planiraju proširenje." Medjutim, Kalifornija bilježi pozitivni trend. U prvom kvartalu ove godine, više od polovine od ukupno investiranog kapitala u Sjedinjenim Državama završilo je u Kaliforniji. Inače, Michael Stoll kaže da Amerikanci kada migriraju obično idu na jug ili na zapad zemlje.